DIGRIET TAL-QORTI ĠENERALI (Awla tal-Appell)

23 ta’ Marzu 2010

Kawża T-16/09 P

Luigi Marcuccio

vs

Il-Kummissjoni Ewropea

“Appell — Servizz pubbliku — Uffiċjali — Terminu raġonevoli sabiex tiġi ppreżentata talba għad-danni — Dewmien — Appell parzjalment manifestament inammissibbli u parzjalment manifestament infondat”

Suġġett: Appell mid-digriet tat-Tribunal għas-Servizz Pubbliku tal-Unjoni Ewropea (L-Ewwel Awla), tal-4 ta’ Novembru 2008, Marcuccio vs Il-Kummissjoni (F-87/07, ĠabraSP p. I-A-1-351 u II-A-1-1915) u intiż għall-annullament ta’ dan id-digriet.

Deċiżjoni: L-appell huwa miċħud. Luigi Marcuccio għandu jbati l-ispejjeż tiegħu kif ukoll dawk sostnuti mill-Kummissjoni Ewropea fil-kuntest ta’ din l-istanza.

Sommarju

1. Appell – Aggravji – Motivazzjoni insuffiċjenti

(Artikolu 225 KE; Statut tal-Qorti tal-Ġustizzja, Artikolu 36 u l-ewwel paragrafu tal-Artikolu 53)

2. Uffiċjali – Appelli – Talba fis-sens tal-Artikolu 90(1) tar-Regolamenti tal-Persunal

(Artikolu 236 KE; Regolamenti tal-Persunal, Artikolu 90(1))

3. Uffiċjali – Appelli – Termini – Talba għal kumpens indirizzata lil istituzzjoni

(Artikolu 236 KE; Statut tal-Qorti tal-Ġustizzja, Artikolu 46; Regolamenti tal-Persunal, Artikolu 90)

4. Uffiċjali – Appelli – Termini – Talba għal kumpens indirizzata lil istituzzjoni – Osservanza ta’ terminu raġonevoli – Kriterji ta’ evalwazzjoni

(Statut tal-Qorti tal-Ġustizzja, Artikolu 46; Regolament tal-Persunal, Artikolu 90)

5. Proċedura – Ammissibbiltà tal-atti proċedurali – Evalwazzjoni fil-mument tal-preżentata tal-att

(Regoli tal-Proċedura tat-Tribunal għas-Servizz Pubbliku, Artikolu 121)

6. Proċedura – Termini ta’ appell – Notifika tar-rikors mibgħut permezz ta’ ittra reġistrata – Data tan-notifika li permezz tagħha jibdew jiddekorru t-termini

(Regoli tal-Proċedura tat-Tribunal għas-Servizz Pubbliku, Artikolu 39(1), u Artikolu 100(1)(a), it-tieni subparagrafu tal-Artikolu 100(2) u Artikolu 100(3))

1. L-obbligu ta’ motivazzjoni ma jobbligax lit-Tribunal għas-Servizz Pubbliku li jipprovdi spjegazzjoni li ssegwi, b’mod eżawrjenti u wieħed wieħed, l-argumenti kollha mqajma mill-partijiet fil-kawża u l-motivazzjoni tista’ għalhekk tkun impliċita, bil-kundizzjoni li tippermetti lill-partijiet ikkonċernati jsiru jafu r-raġunijiet għalfejn it-Tribunal għas-Servizz Pubbliku ma laqax l-argumenti tagħhom u lill-Qorti Ġenerali jkollha elementi biżżejjed sabiex teżerċita l-istħarriġ tagħha.

(ara l-punti 21 u 38)

Referenza: Il-Qorti tal-Ġustizzja 7 ta’ Jannar 2004, Aalborg Portland et vs Il-Kummissjoni, C-294/00 P, C-205/00 P, C-211/00 P, C-213/00 P, C-217/00 P u C-219/00 P, Ġabra p. I-123, punt 372; Il-Qorti tal-Ġustizzja 25 ta’ Ottubru 2007, Komninou et vs Il-Kummissjoni, C-167/06 P, punt 22 ; Il-Qorti tal-Ġustizzja 16 ta’ Lulju 2009, Der Grüne Punkt — Duales System Deutschland vs Il-Kummissjoni, C-385/07 P, Ġabra p. I-6155, punt 114

2. Kawża bejn uffiċjal u -istituzzjoni li jiddependi fuqha jew li kien jiddependi fuqha, u intiża għal kumpens għal dannu, taqa’, meta l-oriġini tagħha tinsab fir-rabta ta’ impjieg li torbot lill-persuna kkonċernata mal-istituzzjoni, fil-kamp ta’ applikazzjoni tal-Artikolu 236 KE u tal-Artikoli 90 u 91 tar-Regolamenti tal-Persunal.

Il-fatt li l-Artikolu 236 KE u l-Artikolu 90 tar-Regolamenti tal-Persunal ma jiffissaw l-ebda terminu għall-preżentata ta’ talba għal kumpens għal dannu ma jrendix ir-rekwiżit ta’ terminu raġonevoli għall-preżentata ta’ tali talba illegali. Fil-fatt, l-applikazzjoni ta’ dawn id-dispożizzjonijiet għal, b’mod partikolari, talba għal kumpens għal dannu, għandha ssir fl-osservanza tal-prinċipji ġenerali tad-dritt Komunitarju li huma l-prinċipji ta’ ċertezza legali u ta’ protezzjoni tal-aspettattivi leġittimi. Issa, dawn il-prinċipji ġenerali jipprekludu, fis-silenzju ta’ dispożizzjonijiet, li l-istituzzjonijiet u l-persuni fiżiċi jew ġuridiċi jkunu jistgħu jaġixxu mingħajr l-ebda limitu ratione temporis, u b’hekk jirriskjaw, b’mod partikolari, li jipperikolaw l-istabbiltà ta’ sitwazzjonijiet legali miksuba, u jirrikjedu l-osservanza ta’ terminu raġonevoli.

Barra minn hekk, il-kontestazzjoni, lil hinn mit-terminu raġonevoli, ta’ fatt ġeneratur ta’ dannu kkawżat mill-Komunità fil-kuntest tar-relazzjonijiet tagħha mal-membri tal-persunal tagħha taffettwa ċ-ċertezza tar-relazzjonijiet ġuridiċi bejn il-Komunità u l-membri tal-persunal tagħha u tesponi l-baġit Komunitarju għal spejjeż marbuta ma’ fatt ġeneratur li jmur wisq ’il bogħod fiż-żmien. Għaldaqstant, il-prinċipju ta’ ċertezza legali jitlob li l-membri tal-persunal jippreżentaw f’terminu raġonevoli t-talbiet għal kumpens tagħhom wara li jkun seħħ dannu fil-konfront tagħhom mill-Komunità fil-kuntest tar-relazzjonijiet tagħhom magħha.

(ara l-punti 32 sa 35)

Referenza: Il-Qorti Ġenerali 6 ta’ Lulju 2004, Huygens vs Il-Kummissjoni, T-281/01, ĠabraSP p. I-A-203 u II-903, punt 47 ; Il-Qorti Ġenerali 5 ta’ Ottubru 2004, Sanders et vs Il-Kummissjoni, T-45/01, Ġabra p. II-3315, punt 59 ; Il-Qorti Ġenerali 5 ta’ Ottubru 2004, Eagle et vs Il-Kummissjoni, T-144/02, Ġabra p. II-3381, punti 57 u 62 ; Il-Qorti Ġenerali 26 ta’ Ġunju 2009, Marcuccio vs Il-Kummissjoni, T-114/08 P, ĠabraSP p. I-B-1-53 u II-B-1-313, punt 12, u l-ġurisprudenza ċċitata

3. Kawża bejn uffiċjal u istituzzjoni li jiddependi fuqha jew li kien jiddependi fuqha, u intiża għall-kumpens għal dannu, taqa’, meta l-oriġini tagħha tinsab fir-rabta ta’ impjieg li torbot lill-persuna kkonċernata mal-istituzzjoni, fil-kamp ta’ applikazzjoni tal-Artikolu 236 KE u mhux tal-Artikolu 46 tal-Istatut tal-Qorti tal-Ġustizzja. Peress illi l-preskrizzjoni ta’ ħames snin hija intiża li tiggarantixxi wkoll iċ-ċertezza legali fil-kuntest ta’ rikors għad-danni ppreżentat kontra l-Komunità, din l-imsemmija preskrizzjoni stabbilita minn din l-aħħar dispożizzjoni ma tikkostitwix għalhekk kriterju għall-evalwazzjoni tan-natura raġonevoli tat-terminu tar-rikors inkwistjoni, iżda saħansitra element ta’ tqabbil rilevanti meta ssir din l-evalwazzjoni. Għaldaqstant, il-fatt li t-talba tressqet fi ħdan il-ħames snin li jibdew jiddekorru mill-mument li l-persuna kkonċernata ssir taf bis-sitwazzjoni li qed tbati minnha ma huwiex biżżejjed sabiex l-imsemmija talba titqies li tressqet f’terminu raġonevoli.

(ara l-punt 37)

Referenza: Eagle et vs Il-Kummissjoni, iċċitata iktar ’il fuq, punt 68; Marcuccio vs Il-Kummissjoni, iċċitata iktar ’il fuq, punt 12

4. L-iffissar tat-terminu għall-preżentata ta’ rikors għad-danni huwa kwistjoni ta’ liġi. Fin-nuqqas ta’ terminu stabbilit mil-leġiżlazzjoni applikabbli għall-preżentata ta’ talba għad-danni li tirriżulta mir-rabta ta’ impjieg bejn l-uffiċċjal u l-istituzzjoni li jiddependi fuqha, l-imsemmija talba għandha titressaq f’terminu raġonevoli, li huwa ddeterminat skont iċ-ċirkustanzi tal-kawża inkwistjoni. F’dan ir-rigward, jekk it-Tribunal għas-Servizz Pubbliku jikkonstata u jevalwa sew il-fatti rilevanti, bla ħsara għall-iżnaturament tagħhom, huwa sussegwentement jikklassifikahom skont il-prinċipju tal-osservanza tat-terminu raġonevoli, bl-istħarriġ tal-Qorti Ġenerali

(ara l-punt 39)

Referenza: Marcuccio vs Il-Kummissjoni, iċċitata iktar ’il fuq, punt 27

5. Ir-regoli proċedurali huma ġeneralment ikkunsidrati bħala li japplikaw għall-kawżi pendenti kollha minn meta dawn jidħlu fis-seħħ. Barra minn hekk, l-ammissibbiltà ta’ rikors għandha tiġi evalwata mill-mument tal-preżentata tiegħu u l-ammissibbiltà tal-atti tal-proċedura l-oħra għandha tiġi evalwata mill-mument tal-preżentata tagħhom. Għaldaqstant, huwa fid-dawl tad-dispożizzjonijiet tar-Regoli tal-Proċedura tat-Tribunal għas-Servizz Pubbliku, li daħlu fis-seħħ, skont l-Artikolu 121 tal-imsemmija regoli, fl-1 ta’ Novembru 2007, li għandha tiġi evalwata l-ammissibbiltà ta’ risposta ppreżentata fir-reġistru tat-Tribunal għas-Servizz Pubbliku f’data sussegwenti.

(ara l-punt 59)

Referenza: Il-Qorti tal-Ġustizzja 12 ta’ Novembru 1981, Meridionale Industria Salumi et, 212/80 sa 217/80, Ġabra p. 2735, punt 9 ; Il-Qorti tal-Ġustizzja 27 ta’ Novembru 1984, Bensider et vs Il-Kummissjoni, 50/84, Ġabra p. 3991, punt 8 ; Il-Qorti Ġenerali 19 ta’ Frar 1998, Eyckeler & Malt vs Il-Kummissjoni, T-42/96, Ġabra p. II-401, punt 55 ; Il-Qorti Ġenerali 8 ta’ Ottubru 2001, Stauner et vs Il-Parlament u Il-Kummissjoni, T-236/00 R II, Ġabra p. II-2943, punt 49 ; Il-Qorti Ġenerali 12 ta’ Settembru 2007, González y Díez vs Il-Kummissjoni, T-25/04, Ġabra p. II-3121, punt 58 ; Il-Qorti Ġenerali 3 ta’ April 2008, PKK v Il-Kunsill, T-229/02, Ġabra p. II-45, punt 30

6. Fil-każ ta’ notifika mir-Reġistratur tat-Tribunal għas-Servizz Pubbliku lill-konvenut ta’ rikors permezz ta’ ittra reġistrata, id-data ta’ notifika li permezz tagħha jibda jiddekorri t-terminu hija d-data li fiha l-imsemmi konvenut jirċievi l-ittra reġistrata indirizzata lilu.

(ara l-punti 63 u 64)

Referenza: Il-Qorti tal-Ġustizzja 1 ta’ Ġunju 2006, P & O European Ferries (Vizcaya) u Diputación Foral de Vizcaya v Il-Kummissjoni, C-442/03 P u C-471/03 P, Ġabra p. I-4845, punt 26